Απόφαση της Επιτροπής

της 19ης Φεβρουαρίου 2002

για την εκκαθάριση των λογαριασμών ορισμένων οργανισμών πληρωμών στην Ισπανία σε σχέση με τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 2000

[κοινοποιηθείσα υπό τον αριθμό Ε(2002) 519]

(τo κείμενo στην ισπανική γλώσσα είναι το μόνο αυθεντικό)

(2002/144/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 729/70 του Συμβουλίου, της 21ης Απριλίου 1970, σχετικά με τη χρηματοδότηση της κοινής γεωργικής πολιτικής(1), όπως τροποποιήθηκε τελευταία από τον κανονισμό (ΕΚ) αριθ. 1287/95(2), και ιδίως το άρθρο 5 παράγραφος 2 στοιχείο β),

τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, σχετικά με τη χρηματοδότηση της κοινής γεωργικής πολιτικής(3) και ιδίως το άρθρο 7 παράγραφος 3,

Αφού ζήτησε τη γνώμη της Επιτροπής Ταμείου,

Εκτιμώντας τα ακόλουθα:

(1) Σύμφωνα με το άρθρο 5 παράγραφος 2 στοιχείο β) του κανονισμού (ΕΚ) αριθ. 729/70 και το άρθρο 7 παράγραφος 3 του κανονισμού (ΕΚ) αριθ. 1258/1999, η Επιτροπή, με βάση τους ετήσιους λογαριασμούς που κατέθεσαν τα κράτη μέλη, συνοδευόμενους από τις πληροφορίες που είναι απαραίτητες για την εκκαθάριση, καθώς και ένα πιστοποιητικό σχετικά με την ειλικρίνεια, την πληρότητα και την ακρίβεια των διαβιβασθέντων λογαριασμών, προβαίνει σε εκκαθάριση των λογαριασμών πληρωμών που αναφέρονται στο άρθρο 4 παράγραφος 1 αυτών των κανονισμών.

(2) Ενόψει του άρθρου 7 παράγραφος 1 του κανονισμού (ΕΚ) αριθ. 296/96 της Επιτροπής, της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)(4), όπως τροποποιήθηκε τελευταία από τον κανονισμό (ΕΚ) αριθ. 1934/2001(5), θα πρέπει να ληφθούν υπόψη όσον αφορά το οικονομικό έτος 2000 οι δαπάνες που πραγματοποίησαν τα κράτη μέλη από τις 16 Οκτωβρίου 1999 μέχρι τις 15 Οκτωβρίου 2000.

(3) Με την απόφαση 2001/474/EΚ της Επιτροπής της 8ης Μαΐου 2001, για την εκκαθάριση των λογαριασμών των κρατών μελών όσον αφορά τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 2000(6), η Επιτροπή προέβη σε εκκαθάριση των λογαριασμών όλων των οργανισμών πληρωμών που περιλαμβάνονται στο παράρτημα II αυτής της απόφασης. Εξάλλου, η Επιτροπή απεφάσισε ότι θα πρέπει να ανακτηθεί από την Ισπανία το ποσό των 500928314 πεσετών. Οι λογαριασμοί των οργανισμών πληρωμών της Ανδαλουσίας, της Αραγκόν, της Αστούρια, των Κανάριων Νήσων, της Καντάμπρια, της Castilla La Mancha, Castilla y Leon, της Καταλονίας, της Εκστρεμαδούρα, της Γαλικίας, της la Rioja, της Μαδρίτης, της Μούρθια, της Ναβάρα, της χώρας των Βάσκων και της Βαλένθιας στην Ισπανία όσον αφορά τις δαπάνες που χρηματοδοτούνται από το Τμήμα Εγγυήσεων από το ΕΓΤΠΕ για το ίδιο οικονομικό έτος διαχωρίστηκαν από αυτή την απόφαση. Γι' αυτούς τους οργανισμούς πληρωμών οι ετήσιοι λογαριασμοί και τα συνοδευτικά έγγραφα επιτρέπουν τώρα στην Επιτροπή να πάρει μια απόφαση σχετικά με την ειλικρίνεια, την πληρότητα και την ακρίβεια των κατατεθέντων λογαριασμών.

(4) Σύμφωνα με το δεύτερο εδάφιο του άρθρου 7 παράγραφος 1 του κανονισμού (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου, όσον αφορά τη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων(7), όπως τροποποιήθηκε τελευταία από τον κανονισμό (ΕΚ) αριθ. 2025/2001(8), τα ποσά που πρέπει να ανακτηθούν από κάθε κράτος μέλος ή να πληρωθούν σε κάθε κράτος μέλος αφαιρούνται ή προστίθενται στις προκαταβολές που πληρώνονται δύο μήνες αφότου λαμβάνεται η απόφαση εκκαθάρισης των λογαριασμών. Μετά την εκκαθάριση των λογαριασμών των ισπανικών οργανισμών πληρωμών, οι οποίοι δεν ήταν δυνατόν να εκκαθαριστούν με την απόφαση 2001/474/EΚ, η Επιτροπή μπορεί τώρα να λάβει απόφαση σχετικά με το πρόσθετο ποσό που πρέπει να ανακτηθεί από την Ισπανία.

(5) Σύμφωνα με το τελευταίο εδάφιο του άρθρου 5 παράγραφος 2 στοιχείο β) του κανονισμού (ΕΟΚ) αριθ. 729/70, το άρθρο 7 παράγραφος 3 του κανονισμού (ΕΚ) αριθ. 1258/1999 και το άρθρο 7 παράγραφος 1 του κανονισμού (ΕΚ) αριθ. 1663/95 η παρούσα απόφαση που ελήφθη με βάση λογιστικές πληροφορίες δεν προδικάζει τη λήψη τυχόν μεταγενέστερων αποφάσεων εκ μέρους της Επιτροπής για τον αποκλεισμό από την κοινοτική χρηματοδότηση των δαπανών που δεν πραγματοποιήθηκαν σύμφωνα με τους κοινοτικούς κανόνες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα εκκαθαρίζονται οι λογαριασμοί των οργανισμών πληρωμών της Ανδαλουσίας, της Αραγκόν, της Αστούρια, των Κανάριων Νήσων, της Καντάμπρια, της Castilla La Mancha, Castilla y Leon, της Καταλονίας, της Εκστρεμαδούρα, της Γαλικίας, της la Rioja, της Μαδρίτης, της Μούρθια, της Ναβάρα, της χώρας των Βάσκων και της Βαλένθιας στην Ισπανία όσον αφορά τις δαπάνες που χρηματοδοτούνται από το τμήμα Εγγυήσεων του ΕΓΤΠΕ για το οικονομικό έτος 2000.

Το ποσό που πρέπει να ανακτηθεί από την Ισπανία αναφέρεται στο παράρτημα της παρούσας απόφασης.

Άρθρο 2

Η παρούσα απόφαση απευθύνεται στο Βασίλειο της Ισπανίας.

Βρυξέλλες, 19 Φεβρουαρίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 94 της 28.4.1970, σ. 13.

(2) ΕΕ L 125 της 8.6.1995, σ. 1.

(3) ΕΕ L 160 της 26.6.1999, σ. 103.

(4) ΕΕ L 39 της 17.2.1996, σ. 5.

(5) ΕΕ L 262 της 2.10.2001, σ. 8.

(6) ΕΕ L 167 της 22.6.2001, σ. 27.

(7) ΕΕ L 158 της 8.7.1995, σ. 6.

(8) ΕΕ L 274 της 17.10.2001, σ. 3.

ΠΙΝΑΚΑΣ

Εκκαθάριση των λογαριασμών των ισπανικών οργανισμών πληρωμών που δεν εκκαθαρίσθηκαν με την απόφαση 2001/474/ΕΚ

Οικονομικό έτος 2000

>ΘΕΣΗ ΠΙΝΑΚΑ>